**Atodiad 6 – Ymateb Estyn**

Ymateb Estyn i’r cynnig i derfynu Ysgol Gynradd Blaen-y-maes ac Ysgol Gynradd Portmead ar 31 Awst 2027 a sefydlu ysgol gynradd newydd (ystodoedran 3-11) ar safleoedd yr ysgolion presennol gan ddefnyddio’r un adeiladau o dan Adran 41 Deddf Safonau a Threfniadaeth Ysgolion (Cymru) 2013.(Nodwyd gan yr awdurdod lleol bod hyn yn golygu ‘uno ysgolion’, yn ei hanfod).

**Cyflwyniad**

Paratowyd yr adroddiad hwn gan Arolygwyr Ei Fawrhydi dros Addysg a Hyfforddiant yng Nghymru.

O dan delerau Deddf Safonau a Threfniadaeth Ysgolion (Cymru) 2013 a’i Chod cysylltiedig, mae’n ofynnol i gynigwyr anfon dogfennau ymgynghori i Estyn. Fodd bynnag, nid yw Estyn yn gorff y mae’n ofynnol iddo weithredu yn unol â’r Cod ac nid yw’r Ddeddf yn gosod unrhyw ofynion statudol ar Estyn o ran materion trefniadaeth ysgolion. Felly, fel corff yr ymgynghorir ag ef, bydd Estyn dim ond yn rhoi eu barn ar rinweddau cyffredinol cynigion trefniadaeth ysgolion.

Mae Estyn wedi ystyried yr agweddau addysgol ar y cynnig ac mae wedi llunio’r ymateb canlynol i’r wybodaeth a ddarparwyd gan y cynigiwr.

**Crynodeb / Casgliad**

Y cynnig gan Gyngor Abertawe yw uno Ysgol Gynradd Blaen-y-maes ac Ysgol Gynradd Portmead. Er nad yw adeilad ysgol newydd yn ffurfio rhan o’r ymgynghoriad hwn, uno’r ddwy ysgol yw’r cam cyntaf tuag at wireddu’r cynllun hwnnw.

Mae Estyn yn ystyried bod y cynnig yn debygol o gynnal safon y ddarpariaeth addysg yn yr ardal.

**Disgrifiad a manteision**

Mae’n ymddangos bod gan y cynigiwr resymeg addas ar gyfer yr ymgynghoriad. Ymgorfforir y cyfiawnhad o fewn strategaeth trefniadaeth ysgolion a chynlluniau adfywio ehangach, sy’n crybwyll bod angen seilwaith ysgolion well, defnydd mwy effeithlon o adnoddau, a chyfleoedd gwell ar gyfer dysgwyr a staff. Mae’n ymddangos bod yr esboniad yn adlewyrchu dealltwriaeth o anghenion cymunedol a heriau presennol o ran ysgolion.

Mae’r awdurdod lleol wedi rhoi disgrifiad priodol o’r cynnig. Mae’n ymddangos bod y llinell amser yn cynnwys manylion digonol, gyda’r cau statudol wedi’i drefnu ar gyfer mis Awst 2027, a sefydlu’r ysgol newydd ym mis Medi 2027. Mae’r cynnig yn cynnwys llinell amser rhagweledig ar gyfer gweithdrefnau statudol, prosesau ymgynghori, a chamau gweithredu ar gyfer yr adeilad newydd, y disgwylir ei gwblhau yn 2031. Mae trefniadau dros dro, gan gynnwys llywodraethu, wedi’u hamlinellu’n addas.

Mae’r cynigiwr wedi amlinellu manteision disgwyliedig ac anfanteision posibl y cynnig hwn. Mae manteision posibl yn cynnwys rhannu adnoddau, datblygiad staff gwell, ac

effeithlonrwydd ariannol. Mae’n cydnabod heriau, fel tarfu ar ddisgyblion yn y tymor byr, ailstrwythuro arweinyddiaeth, ac addasiadau i’r corff llywodraethol.

Mae’r cynigiwr yn nodi ychydig o risgiau yn gysylltiedig â’r cynnig hwn. Mae’r risgiau hyn yn gysylltiedig â tharfu, goblygiadau staffio, a dibyniaeth ar gymeradwyo adeilad ysgol newydd. Fodd bynnag, nid yw’r cynnig yn nodi’n ddigon clir y goblygiadau i staff, heblaw i’r pennaeth a’r dirprwy bennaeth.

Mae’n ymddangos bod yr awdurdod lleol wedi rhoi ystyriaeth ofalus i ddewisiadau amgen i’r cynnig, ac wedi amlinellu rhesymau da ynglŷn â pham mae’r rhain wedi cael eu diystyru. Mae’r rhain yn cynnwys cynnal y sefyllfa bresennol, ffedereiddio, ailadeiladu’r ddwy ysgol, a ffurfweddiadau eraill.

Ar y cyfan, mae’n ymddangos yr aethpwyd i’r afael yn addas ag effaith y cynnig ar drefniadau teithio disgyblion. Fodd bynnag, nid yw’r cynnig yn nodi p’un a fydd disgyblion yn parhau i gael eu haddysgu ar yr un safle ag y maent ar hyn o bryd. Mae’r asesiad o’r effaith ar y gymuned yn datgan mai’r pennaeth a’r corff llywodraethol newydd fyddai’n gwneud y penderfyniad terfynol am hyn. Mae gan hyn y potensial i effeithio ar drefniadau teithio oherwydd efallai bydd rhai disgyblion yn teithio ymhellach i’r ysgol. Hefyd, efallai bydd rhaid i rai rhieni fynd â phlant i ddau safle gwahanol. Nid yw’r cynnig yn mynd i’r afael â’r materion posibl hyn.

Mae’n ymddangos bod yr awdurdod lleol wedi dangos sut bydd lleoedd dros ben yn cael eu heffeithio. Nid yw’n ymddangos bod lleoedd dros ben yn cynyddu’n sylweddol, ac mae’r Cyngor yn amlinellu ei resymeg ar sail amcanestyniadau’r Data Cyfrifiad Ysgolion Blynyddol ar Lefel Disgyblion (CYBLD) a chynllunio strategol.

Mae’n ymddangos bod y cynnig wedi rhoi ystyriaeth addas i effaith y cynigion ar ddarpariaeth cyfrwng Cymraeg o fewn yr awdurdod lleol a’r graddau y byddai’r cynnig yn cefnogi’r targedau yng Nghynllun Strategol Cymraeg mewn Addysg yr awdurdod lleol.

Mae’r awdurdod lleol wedi rhoi ystyriaeth briodol i gostau ariannol y cynnig ac unrhyw arbedion posibl. Mae’n datgan na ofynnir am unrhyw gyllid cyfalaf ar gyfer yr uno. Esbonnir y goblygiadau refeniw, gan gynnwys rhannu un gyllideb â chyllid safle rhanedig. Mae’r Cyngor yn rhagweld bod buddion ariannol tymor hir ac effeithlonrwydd trwy atgyfnerthu yn ddisgwyliedig.

Mae’r awdurdod lleol wedi darparu Asesiad o’r Effaith ar y Gymraeg yn rhan o’r cynnig hwn.

Mae’r awdurdod lleol wedi darparu Asesiad o’r Effaith ar y Gymuned yn rhan o’r cynnig hwn.

**Agweddau addysgol ar y cynnig**

Bwriad y cynnig yw ystyried effaith y cynigion ar yr ansawdd a’r safonau mewn addysg. Mae wedi rhoi ystyriaeth briodol i agweddau fel safonau, lles, agweddau at ddysgu, ansawdd yr addysgu, gofal, cymorth ac arweiniad ac agweddau penodol ar arweinyddiaeth a rheolaeth.

Mae’r cynigiwr yn ystyried bod disgyblion o Ysgol Gynradd Portmead ac Ysgol Gynradd Blaen-y-maes, gan gynnwys y rhai o gyd-destunau sydd dan anfantais economaidd-gymdeithasol a’r rhai ag anghenion dysgu ychwanegol (ADY), yn gwneud cynnydd addas dros gyfnod mewn medrau siarad, gwrando, rhif a chymdeithasol, ar y cyfan. Nododd arolygiad diweddar Estyn o Ysgol Gynradd Blaen-y-maes fod angen gwella medrau llafaredd ac ysgrifennu disgyblion. Mae’r awdurdod lleol yn ystyried y bydd y cynnig yn cael effaith gadarnhaol yn y maes hwn. Mae’r cynigiwr yn dangos y gallai’r uno gryfhau ymagweddau at fynd i’r afael ag argymhellion o’r arolygiadau craidd ac yn defnyddio datganiadau cadarnhaol o’r ddau adroddiad i amlygu priodoldeb y cwricwlwm yn y ddwy ysgol.

Mae’r cynnig yn cydnabod ymhellach y byddai effaith yr uno yn gadarnhaol o ran meysydd fel presenoldeb disgyblion, trwy rannu adnoddau ac arferion da.

Mae’r awdurdod lleol yn ystyried effaith y cynnig ar grwpiau bregus yn briodol. Bydd y cyfleuster addysgu arbenigol yn parhau’n weithredol, a bydd darpariaeth ADY bresennol yn cael ei chynnal. Fodd bynnag, nid yw’r cynnig yn glir ynghylch p’un a fydd staffio yn aros yr un fath yn yr uned arbenigol.

Er nad yw’n rhan o’r ymgynghoriad hwn yn ffurfiol, mae’r cynnig yn cydnabod y bydd symud disgyblion ar safle newydd yn anochel yn achosi tarfu ac ansicrwydd. Ni

chaiff y tarfu ac unrhyw liniaru eu harchwilio yn fanwl yn y cynnig hwn. Fodd bynnag, bydd angen i’r awdurdod lleol ystyried yn ofalus y tarfu ar ddisgyblion, gan gynnwys y rhai yn y cyfleuster addysgu arbenigol, a fydd yn cael ei achosi gan waith adeiladu sylweddol, a’r symud i adeilad newydd.